Direktiva Komisije 2002/62/ES

z dne 9. julija 2002

o deveti prilagoditvi tehničnemu napredku Priloge I k Direktivi Sveta 76/769/EGS o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov (organokositrne spojine)

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 76/769/EGS z dne 27. julija 1976 o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov [1], nazadnje spremenjene z Direktivo Komisije 2001/91/ES [2], in zlasti člena 2a Direktive, ki ga je uvedla Direktiva Sveta 89/678/EGS [3],

ob upoštevanju naslednjega:

(1) Direktiva Komisije 1999/51/ES [4] o peti prilagoditvi Priloge I k Direktivi 76/769/EGS tehničnemu napredku prepoveduje uporabo organokositrnih spojin pri preprečevanju obraščanja organizmov na trupih čolnov, ki so krajši od petindvajsetih metrov, ter plovilih vseh dolžin, ki se uporabljajo pretežno na celinskih vodah. Ta direktiva zahteva ponoven pregled določb v zvezi z organokositrnimi spojinami, ki se uporabljajo v premazih za preprečevanje obraščanja organizmov na površinah, ki prihajajo v stik z vodo, ob popolnem upoštevanju razvoja znotraj Mednarodne pomorske organizacije (IMO) in zlasti poziva njihovega Odbora za varstvo morskega okolja, da se s 1. januarjem 2003 globalno prepove uporaba organokositrnih spojin, ki delujejo kot biocidi v sredstvih za preprečevanje obraščanja organizmov na površinah ladij.

(2) Znanstvene raziskave so pokazale, da nekatera sredstva za preprečevanje obraščanja organizmov predstavljajo znatno tveganje za morsko okolje. Mednarodni sporazum IMO o nadzoru nad škodljivimi sredstvi za preprečevanje obraščanja organizmov na površinah, ki prihajajo v stik z vodo, glede katerega so se strinjali na diplomatski konferenci IMO oktobra 2001, vključuje prepoved uporabe ali ponovne uporabe organokositrnih spojin, ki delujejo kot biocidi v sredstvih za preprečevanje obraščanja organizmov na ladjah, od 1. januarja 2003 dalje.

(3) Prepoved uporabe ali ponovne uporabe organokositrnih spojin neposredno vpliva na delovanje notranjega trga z organokositrnimi spojinami in je zato treba na tem področju približati zakonodaje držav članic in posledično tudi spremeniti Prilogo I k Direktivi 76/769/EGS ter zlasti Direktivo 1999/51/ES.

(4) Uredba Evropskega parlamenta in Sveta bo obravnavala ukrepe v zvezi s plovili, ki so obdelana z organokositrnimi spojinami.

(5) Direktiva 94/25/ES Evropskega parlamenta in Sveta [5] ureja področje športnih čolnov, za katere bi morale veljati enake omejitve kot za vse ostale čolne.

(6) Ta direktiva ne vpliva na zakonodajo Skupnosti o minimalnih zahtevah za varstvo delavcev iz Direktive Sveta 89/391/EGS [6] in posamičnih direktiv, ki temeljijo na njej, zlasti Direktive Sveta 90/394/EGS [7], nazadnje spremenjene z Direktivo 1999/38/ES [8], in Direktive Sveta 98/24/ES [9] o varovanju zdravja in zagotavljanju varnosti delavcev pred tveganjem zaradi izpostavljenosti kemičnim snovem pri delu.

(7) Ta direktiva ne vpliva na zakonodajo Skupnosti o uporabi organokositrnih spojin v plastiki, ki prihaja v stik z živili, po Direktivi Komisije 90/128/EGS z dne 23. februarja 1990 o polimernih materialih in izdelkih, ki prihajajo v stik z živili [10], nazadnje spremenjeni z Direktivo 2002/17/ES [11].

(8) Ukrepi, predpisani s to direktivo, so v skladu z mnenjem Odbora za prilagajanje tehničnemu napredku direktiv o odpravi tehničnih ovir pri trgovanju z nevarnimi snovmi in pripravki –

SPREJELA NASLEDNJO DIREKTIVO:

Člen 1

Priloga I k Direktivi 76/769/EGS se prilagodi tehničnemu napredku, kakor je določeno v Prilogi k tej direktivi.

Člen 2

Države članice sprejmejo in objavijo predpise, potrebne za uskladitev s to direktivo, najpozneje do 31. oktobra 2002. O tem takoj obvestijo Komisijo. Te predpise začnejo uporabljati 1. januarja 2003.

Države članice se v sprejetih predpisih sklicujejo na to direktivo ali pa sklicevanje nanjo navedejo ob njihovi uradni objavi. Način sklicevanja določijo države članice.

Člen 3

Ta direktiva začne veljati dvajseti dan po objavi v Uradnem listu Evropskih skupnosti.

Člen 4

Ta direktiva je naslovljena na države članice.

V Bruslju, 9. julija 2002

Za Komisijo

Erkki Liikanen

Član Komisije

[1] UL L 262, 27.9.1976, str. 201.

[2] UL L 286, 30.10.2001, str. 27.

[3] UL L 398, 30.12.1989, str. 24.

[4] UL L 142, 5.6.1999, str. 22.

[5] UL L 164, 30.6.1994, str. 15.

[6] UL L 183, 29.6.1989, str. 1.

[7] UL L 196, 26.7.1990, str. 1.

[8] UL L 138, 1.6.1999, str. 66.

[9] UL L 131, 5.5.1998, str. 11.

[10] UL L 349, 13.12.1990, str. 26,

[11] UL L 58, 28.2.2002, str. 19.

--------------------------------------------------

PRILOGA

V Prilogi I k Direktivi 76/769/EGS se točka 21 nadomesti z naslednjo točko:

"Organokositrne spojine | 1.Se ne smejo dajati v promet za uporabo kot snovi in sestavine pripravkov, kadar delujejo kot biocidi v barvah, kjer organokositrne spojine niso kemijsko vezane na vezivo.2.Se ne smejo dajati v promet ali uporabljati kot snovi in sestavine pripravkov, ki delujejo kot biocidi za preprečevanje obraščanja mikroorganizmov, rastlin ali živali na:(a)vseh plovilih, ne glede na dolžino, namenjenih za uporabo v morskih, obalnih in celinskih plovnih poteh, jezerih ter rečnih vodah ob izlivu v morje;(b)kletkah, plovcih, mrežah in vseh ostalih pripravah ali opremi za gojenje rib ali školjk;(c)vseh v celoti ali delno potopljenih napravah ali opremi.3.Se ne smejo uporabljati kot snovi in sestavine pripravkov, namenjenih za uporabo pri obdelavi industrijskih voda." |

--------------------------------------------------